Bastian Shvaynshtayger “Yunayted”dan 11 million yevro olib, Chikago klubiga jo‘nab ketish arafasida turibdi

Angliyaning “Manchester Yunayted” klubida 2018-yilning yoziga qadar qolishi kerak bo‘lgan germaniyalik futbolchi Bastian Shvaynshtayger AQShning “Chikago Fayr” klubiga yo‘l olishi mumkin. Bu haqda “Chempionat” xabar berdi.

32 yoshli nemis futbolchisi “Chikago Fayr” bosh murabbiyi Velko Paunovich bilan uchrashib, kamida 4 soat suhbatda bo‘ldi. Restorandagi bu uchrashuvdan keyin Basti futbolchilik faoliyatini MLS’da davom ettirishga rozi bo‘lishi kutilmoqda.
Bosh murabbiy Joze Mourinyo zaxira futbolchisiga aylantirib qo‘ygan va asosan yoshlar bilan mashg‘ulot olib borayotgan Shvaynshtayger “Yunayted” bilan shartnomani bekor qilishdan 11 million yevro ishlab olishi mumkin.